paragraph_text: Greatest! je četvrti album Johnnyja Casha, objavljen za Sun Records 12. siječnja 1959. Bio je to treći Cashov album za tu kuću koju je napustio godinu dana prije kako bi se priključio Columbia Recordsu. U vrijeme kad je album izašao na tržište, Cash je već bio snimio The Fabulous Johnny Cash, svoj prvi album za Columbiju. Pjesme s ovog albuma snimljene su između srpnja 1955. i srpnja 1958. Šest od dvanaest pjesma su postale singlovi, a "Get Rythm" se probila na vrh country ljestvice i postala najuspješnija. Varese Sarabande je 2003. objavio reizdanje albuma s četiri dodatne pjesme, od kojih su dvije bile izmijenjene verzije pjesama koje su se već nalazile na albumu.